
VKG Elektrivõrgud OÜ 06.09.2011 sundvalduse seadmise taotluse rahuldamata jätmine

1. ASJAOLUD JA MENETLUSE KÄIK

VKG Elektrivõrgud OÜ esitas 06.09.2011 nr NEV/27860 sundvalduse seadmise taotluse elektrivõrgu talumiskohustuse kehtestamiseks Ida-Viru maakonnas Narva linnas asuvale kinnistule Tallinna mnt 64a Narva VKG Elektrivõrgud OÜ kasuks ja VKG Elektrivõrgud OÜ poolt avalikes huvides ehitatud 0,4kV maakaabelliinile kasutusloa taotlemiseks.  
OÜ VKG Elektrivõrgud taotleb sundvalduse seadmist vastavalt asjaõigusseaduse §1581  lõikele 1 ning kinnisasja sundvõõrandamise seaduse §461 ja § 46³.
VKG Elektrivõrgud OÜ (aadress Kerese 11, 20309 NARVA) on võrguettevõtja, kes tegutseb antud piirkonnas Energiaturu Inspektsiooni poolt 12.12.2006 väljastatud tegevusloa nr. 208-TL/ElTS alusel ja kuulub asjaõigusseaduse §1581 lõikes 1 nimetatud avalikku teenust osutatavate isikute hulka. 

1.1 Narva Linnavolikogu 25.09.2009 otsusega nr 140 oli kehtestatud Narva–Tõrvajõe kergliiklustee detailplaneering (http://www.narvaplan.ee/img/Narva-Torvajoe_DP.pdf).   Detailplaneeringuga on ette nähtud, et Narva – Tõrvajõe kergliiklustee välisvalgustus saab elektrit kaabelliini kaudu Tallinna mnt 64a kinnistul asuvast alajaamast (kinnistu Tallinna mnt 64a ei asu planeeringu alal ning omanik ei olnud kaasatud detailplaneeringu koostamisse). 

1.2 Narva Linnavolikogu 28.11.2001 määrusega nr 92/49 kehtestatud Narva Linna Üldplaneeringu kohaselt on Tallinna mnt 64a maaalal sihtotstarbega ärimaa ning sellel maaalal ei ole ettenähtud kabelliini ehitamist.   
       Narva Linnavolikogu 29.04.2004 otsusega nr 56/32 kehtestatud Tallinna mnt 64 detailplaneeringu kohaselt eeldatakse Tallinna mnt 64a kinnistul asuva maaala (koos alajaamast AJ-207 tulevate kaabelliinidega) kommunikatsioonide servituutide olemasolu (kinnisturaamatu andmetel servituut puudub).  
1.3   VKG Elektrivõrgud OÜ 27.11.2009 taotluse alusel väljastati Narva Linnavalitsuse 30.12.2009 korraldusega nr 1565-k kinnitatud projekteerimistingimused  „0,4 kV kaabelliini projekteerimine alajaamast nr 207 Tallinna mnt kergliiklusteeni“.  Projekteerimistingimustes on säte: „kooskõlastada projekt kinnisasja omaniku ning kaasomanikega“.
1.4 Koostatud tööprojekt „0,4 kV kaabelliini projekteerimine alajaamast nr 207 Tallinna mnt kergliiklusteeni” on kooskõlastatud Tallinna mnt 64a kinnistu omanikuga.   Kooskõlastuses on punktid: „4. Olen valmis sõlmima isikliku kasutusõiguse seadmise lepingu 30 kalendripäeva jooksul vastava teate saamisest OÜ-lt VKG Elektrivõrgud. Oma ettepanekud lepingu muutmiseks/täiendamiseks esitan hiljemalt 3 tööpäeva enne määratud notariaalse tehingu toimumist. 

6. Olen nõus, et teated tehingu toimumise võimalike kellaaegade kohta teatatakse ja lepingu projekt saadetakse minule/minu esindajale kooskõlastuses märgitud sidevahendite kaudu. 

Olen nõus OÜ-le VKG Elektrivõrgud kuuluva tehnorajatise püstitamisega / rekonstrueerimisega oma kinnistul ning kinnitan seda käesoleva kooskõlastuse ja projekti joonise allakirjutamisega“.
1.5 Tööprojekti alusel on maakaabelliini ehitamiseks väljastatud VKG Elektrivõrgud OÜ-le ehitusluba nr 19948 märkusega: „ehitusseadus §12 lg 2 ehitusluba, kirjalik nõusolek või kohaliku omavalitsuse teavitamine ei anna õigust ehitada ilma maaüksuse või ehitise omaniku loata“.
1.6 VKG Elektrivõrgud OÜ taotlusest ja OÜ Pranko (kinnistu Tallinna mnt 64a omanik) arvamusest taotlusele on selgunud, et Tallinna mnt 64a kinnistul on 0,4 kV kaabelliin (alajaamast nr 207 Tallinna mnt kergliiklusteeni) valmis ehitatud. 
1.7  OÜ Pranko on sundvalduse seadmise vastu. Oma kirjas teatab OÜ Pranko, et „….sundvaldus seatakse tehnovõrgu või rajatiste ehitamiseks. Antud juhul on tegemist olukorraga, milles tehnovõrk kinnistul aadressil Tallinna mnt 64a Narva VKG Elektrivõrgud OÜ poolt on juba ehitatud ja vaidlus on seotud OÜ-lt Pranko kui puudutatud isikult nõusoleku saamisega kande tegemiseks kinnistusraamatusse. Antud vaidlus lahendatakse kohtulahendiga, aga mitte kohaliku omavalitsuse otsusega“.
  Põhjendused ja järeldused

1.8 Asjaõigusseaduse §1581 lõike 1 kohaselt on kinnisasja omanik kohustatud taluma oma kinnisasjal tehnovõrku või -rajatist ja lubama selle ehitamist kinnisasjale, kui tehnovõrk või 
      - rajatis on vajalik avalikes huvides ja puudub muu tehniliselt ning majanduslikult otstarbekam võimalus tehnovõrguga või -rajatisega liituda sooviva isiku tarbimiskoha ühendamiseks tehnovõrguga või -rajatisega või tehnovõrgu või -rajatise arendamiseks. Tehnovõrk või -rajatis on ehitatud avalikes huvides, kui selle kaudu osutatakse avalikku teenust ja see kuulub isikule, kellele laieneb elektroonilise side seaduse §72 lõikes 1, elektrituruseaduse §65 lõikes 1 ja §66 lõikes 1, ühisveevärgi ja -kanalisatsiooni seaduse §7 lõikes 1 ja maagaasiseaduse §18 lõikes 2 sätestatud kohustus või kes on vastavas piirkonnas tegutsev võrguettevõtja kaugkütteseaduse tähenduses. Kui universaalteenuse osutamise leping lõpeb, siis ei lõpe talumiskohustus juhul, kui vastava tehnorajatise kaudu kõikidele isikutele pakutavat teenust üldistel alustel edasi osutatakse. Käesolevas lõikes sätestatud talumiskohustus tekib kinnisasja sundvõõrandamise seaduses sätestatud korras sundvalduse seadmisega.

VKG Elektrivõrgud OÜ on võrguettevõtja, kes tegutseb antud piirkonnas Energiaturu Inspektsiooni poolt 12.12.2006 väljastatud tegevusloa nr 208-TL/ElTS alusel ja kuulub asjaõigusseaduse § 1581 lõikes 1 nimetatud avalikku teenust osutatavate isikute hulka. 
1.9 Kinnisasja sundvõõrandamise seaduse (edaspidi KASVS) §461 on sätestatud sundvalduse seadmine tehnovõrgu ja -rajatise talumiskohustuse kehtestamiseks.
KASVS §461 lõike 1 kohaselt asjaõigusseaduse §1581 lõikes 1 sätestatud tehnovõrgu või -rajatise talumiskohustuse kehtestamiseks seatakse käesolevas seaduses sätestatud eeldustel sundvaldus asjaõigusseaduse §1581 lõikes 1 nimetatud isiku kasuks.

Vastavalt KASVS §461 lõikele 2  on sundvalduse seadmine käesoleva paragrahvi lõikes 1 nimetatud juhtudel lubatud planeerimisseaduse mõistes detailplaneeringu koostamise kohustusega aladel kehtestatud detailplaneeringu või planeerimisseaduse §-s 291 nimetatud planeeringu alusel ja detailplaneeringu koostamise kohustuseta aladel käesoleva seaduse §-s 463 nimetatud projekteerimistingimuste või planeerimisseaduse §-s 291 nimetatud planeeringu alusel.
1.9.1 Vastavalt Planeerimisseaduse (edaspidi PlanS) §3 lõikele 2 on detailplaneeringu koostamine kohustuslik linnades ja alevites ning alevike ja külade olemasolevatel ja kavandatavatel selgelt piiritletavatel kompaktse asustusega territooriumi osadel.  
Kuna Tallinna mnt 64a kinnistu asub linna haldusterritooriumil, siis detailplaneeringu koostamine on kohustuslik PlanS ettenähtud juhtudel.    
Asjaolu, et Narva Linnavolikogu 29.04.2004 otsusega nr 56/32 kehtestatud Tallinna mnt 64 detailplaneeringu kohaselt eeldatakse Tallinna mnt 64a kinnistul asuva maaala (koos alajaamast AJ-207 tulevate kaabelliinidega) kommunikatsioonide servituutide olemasolu ei ole asjakohane, kuna uue kaabelliini ehitamine kaasneb kaitsevööndi suurendamisega ning tulenevalt sellest on tegu kinnistu omaniku õiguste riivamisega.  
Narva Linnavolikogu 25.09.2009 otsusega nr 140 kehtestatud Narva–Tõrvajõe kergliiklustee detailplaneering, millega on ettenähtud, et Narva – Tõrvajõe kergliiklustee välisvalgustus saab elektrit kaabelliini kaudu Tallinna mnt 64a kinnistul asuvast alajaamast ei saa lugeda aluseks sundvalduse seadmiseks, kuna kinnistu Tallinna mnt 64a ei asu planeeringu alal ning omanik ei olnud kaasatud detailplaneeringu koostamisse. 

1.9.2 PlanS §3 lõike 3 kohaselt kinnisomandile võib planeeringu alusel seada seadusest tulenevaid maakasutus- ja ehitustingimusi ning kitsendusi:
1) detailplaneeringu koostamise kohustuse korral – kehtestatud detailplaneeringu alusel;
2) detailplaneeringu koostamise kohustuse puudumise korral – kehtestatud üldplaneeringu alusel.
1.9.3 KASVS §461 lõike 3  kohaselt detailplaneeringu koostamise kohustuse puudumise korral seab sundvalduse kohalik omavalitsus üldplaneeringu alusel koostatud projekteerimistingimuste alusel.

1.10 KASVS §46³  on sätestatud menetlemise sundvalduse seadmine tehnovõrgu ja -rajatise talumiskohustuse kehtestamiseks detailplaneeringu koostamise kohustuseta aladel.
KASVS §46³ lõike 2 kohaselt valla- või linnavalitsus teavitab kahe nädala jooksul käesoleva paragrahvi lõikes 1 nimetatud taotluse saamisest arvates kinnisasja omanikku tähtsaadetisena edastatud kirjaga projekteerimistingimuste väljastamisest, mille elluviimisega kaasneb asjaõigusseaduse § 1581 ettenähtud talumiskohustuse tekkimine.
Narva Linna Üldplaneeringu kohaselt on Tallinna mnt 64a maaalal sihtotstarbega ärimaa. 
OÜ VKG Elektrivõrgud ei ole pöördunud projekteerimistingimuste „0,4 kV kaabelliini projekteerimine alajaamast nr 207 Tallinna mnt kergliiklusteeni“ väljastamise menetlemise ajal linnavalitsuse poole sundvalduse seadmise taotlusega, ega ka vahetult pärast tingimuste väljastamist.        OÜ VKG Elektrivõrgud on saanud linnavalitsuselt projekteerimistingimused  ning oleks pidanud kooskõlastama kogu projekti kinnisasja omaniku ning kaasomanikega. 

VKG Elektrivõrgud OÜ on pöördunud kohaliku omavalitsuse poole sundvalduse seadmise taotlusega eelnimetatud maatükile alles pärast kaabeliini valmis ehitamist.
1.11  Ehitusseaduse (edaspidi EhS) §23 lõike 5 teine ja kolmas lause sätestab, et ehitusluba teisele isikule kuuluvale kinnisasjale tehnovõrgu või -rajatise ehitamiseks väljastatakse kinnisasja omaniku nõusolekul. Kinnisasja omaniku nõusolek ei ole vajalik, kui ehitusloa taotleja kasuks on seatud sundvaldus.
Sundvaldust kui seadusest tulenevat piirangut oleks VKG Elektrivõrgud OÜ-l  olnud võimalik taotleda enne kaabelliini ehituseks vajaliku ehitusloa väljastamist. Sundvalduse seadmisel kantakse Riiklikusse ehitisregistrisse märge sundvalduse seadmise otsuse kohta tehnovõrgu ja -rajatise talumiskohustuse kehtestamiseks ning seejärel väljastatakse  ehitusluba. Sundvaldus kui seadusest tulenev piirang võimaldanuks VKG Elektrivõrgud OÜ-l kabelliini ehitamiseks vajalikku ehitusluba taotleda.

OÜ Pranko on tööprojekti „0,4 kV kaabelliini projekteerimine alajaamast nr 207 Tallinna mnt kergliiklusteeni“ kooskõlastanud.
VKG Elektrivõrgud OÜ-le on maakaabelliini ehitamiseks väljastatud ehitusluba nr 19948 märkusega „ehitusseadus §12 lg 2 ehitusluba, kirjalik nõusolek või kohaliku omavalitsuse teavitamine ei anna õigust ehitada ilma maaüksuse või ehitise omaniku loata“.
Antud juhul ei keelanud Tallinna mnt 64a kinnistu omanik kaabelliini ehitamist ning kaabelliin on juba valmis ehitatud.
Kuna  kaabelliin on juba valmis ehitatud, siis sundvaldust ei ole võimalik seada. Tegemist on kahe eraõigusliku äriühingu vahelise vaidlusega, mis ei kuulu üldse kohaliku omavalitsuse pädevusse ning poolte vaidlus läheb kohtulikule lahendamisele või on lahendatav läbirääkimiste teel.
1.12 Asjaõigusseaduse §1581 lõike 3 kohaselt käesolevas paragrahvis sätestatu ei välista talumiskohustuse tekkimist käesoleva seaduse §-s 158 sätestatud korras.  

Asjaõigusseaduse §158 lõike 3 järgi reaalservituudi täpsem sisu, tehnovõrgu või -rajatise asukoht, tähtaeg ja tasu määratakse kokkuleppel. Kui kokkulepet ei saavutata, määrab servituudi sisu, vajaduse korral tähtaja ja tasu suuruse kohus. Servituudi seadmisel tuleb arvestada koormatava kinnisasja omaniku huve.
Seega peaks avalikes huvides tehnovõrgu või -rajatise omanikul ennekõike olema talumiskohustusega kinnisasja omanikuga saavutatud kinnisasja koormamise kokkulepe, vastasel juhul on võimalik pöörduda kohtu poole.

Lähtudes ülaltoodust ning arvestades avalikes huvides vajalike tehnovõrkude ja -rajatiste

talumiskohustusega seonduvaid omandi põhiõiguse riive ja Tallinna mnt 64a kinnistu omaniku õigusi,  on kohalik omavalitsus seisukohal, et  tegemist on kahe eraõigusliku äriühingu vahelise vaidlusega, mis ei kuulu üldse kohaliku omavalitsuse pädevusse. 
Linnavalitsusel puudub võimalus rakendada VKG Elektrivõrgud OÜ taotluse alusel sundvalduse seadmist kinnisasja Tallinna mnt 64a suhtes vastavalt asjaõigusseaduse §1581  lõikele 1 ning kinnisasja sundvõõrandamise seaduse §461 ja § 46³. 

2.     ÕIGUSLIKUD ALUSED

2.1.  Kohaliku omavalitsuse korralduse seaduse §30 lõike 1 punkti 3 kohaselt valla- või linnavalitsus lahendab ja korraldab kohaliku elu küsimusi, mis ei kuulu volikogu pädevusse; 

2.2.  Kinnisasja sundvõõrandamise seaduse §46³ lõike 5 kohaselt valla- või linnavalitsus teeb   sundvalduse seadmise otsuse. 

       Seega sundvalduse seadmisest keeldumine on linnavalitsuse pädevuses.  

3.   OTSUS

      Jätta VKG Elektrivõrgud OÜ 06.09.2011 sundvalduse seadmise taotlus elektrivõrgu talumiskohustuse kehtestamiseks Ida-Viru maakonnas Narva linnas asuvale kinnistule Tallinna mnt 64a Narva VKG Elektrivõrgud OÜ kasuks rahuldamata.
4.    RAKENDUSSÄTTED

4.1. Käesolev korraldus jõustub seadusega ettenähtud korras.
4.2. Arhitektuuri- ja Linnaplaneerimise Ametil teha korraldus teatavaks VKG Elektrivõrgud OÜ-le  ja OÜ-le Pranko.
4.3. Käesolevat korraldust on võimalik vaidlustada Tartu Halduskohtu Jõhvi  kohtumajas 30 päeva jooksul arvates korralduse teatavakstegemisest.  

Tarmo Tammiste

Linnapea                                                                                                    Ants Liimets

 




        
       Linnasekretär                                                                                                              

